CELEX: 52020PC0832
Language: ga
Date: 2021-01-27
Title: Togra le haghaidh CINNEADH ÓN gCOMHAIRLE maidir leis an seasamh atá le glacadh thar ceann an Aontais Eorpaigh sa Chomhchoiste a bunaíodh le hAirteagal 164 den Chomhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as Fuinneamh Adamhach i dtaca le cinneadh a ghlacadh chun an Prótacal maidir le hÉirinn/Tuaisceart Éireann a ghabhann leis an gComhaontú sin a leasú

AN COIMISIÚN EORPACH
            An Bhruiséil,27.1.2021
            COM(2020) 832 final/2
            2020/0367(NLE)
            COM(2020) 832 final of 10.12.2020 downgraded on 27.1.2021.
            Togra le haghaidh
            CINNEADH ÓN gCOMHAIRLE 
            maidir leis an seasamh atá le glacadh thar ceann an Aontais Eorpaigh sa Chomhchoiste a bunaíodh le hAirteagal 164 den Chomhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as Fuinneamh Adamhach i dtaca le cinneadh a ghlacadh chun an Prótacal maidir le hÉirinn/Tuaisceart Éireann a ghabhann leis an gComhaontú sin a leasú
            
               
         
         
            
               MEABHRÁN MÍNIÚCHÁIN
            
            
               1.Ábhar an togra
            
            
               Molann an Coimisiún go mbunóidh an Chomhairle an seasamh atá le glacadh thar ceann an Aontais sa Chomhchoiste a bunaíodh leis an gComhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach (“an Comhaontú um Tharraingt Siar”) maidir le cinneadh ó Chomhchoiste an Comhaontú sin a leasú.
            
            
               2.COMHTHÉACS AN TOGRA
            
            
               2.1.An Comhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach
            
            
               Leagtar amach sa Chomhaontú um Tharraingt Siar na socruithe maidir le tarraingt siar rianúil na Ríochta Aontaithe as an Aontas agus as Euratom. Tháinig an Comhaontú um Tharraingt Siar i bhfeidhm an 1 Feabhra 2020.
            
            
               2.2.An Comhchoiste
            
            
               Tá an Comhchoiste arna bhunú faoi Airteagal 164(1) den Chomhaontú um Tharraingt Siar comhdhéanta d'ionadaithe an Aontais agus na Ríochta Aontaithe. Beidh an tAontas agus an Ríocht Aontaithe ina gcomhchathaoirligh air. In Iarscríbhinn VIII a ghabhann leis an gComhaontú um Tharraingt Siar, leagtar síos rialacha nós imeachta an Chomhchoiste. Tagann an Comhchoiste le chéile ar a laghad uair sa bhliain nó arna iarraidh sin don Aontas nó don Ríocht Aontaithe agus is de chomhthoiliú a shocróidh an Comhchoiste sceideal na gcruinnithe agus clár na gcruinnithe. 
            
            
               Leagtar síos cúraimí an Chomhchoiste in Airteagal 164 den Chomhaontú um Tharraingt Siar agus is iad seo a leanas go príomha:
            
            
               ·maoirseacht a dhéanamh ar chur chun feidhme agus ar chur i bhfeidhm an Chomhaontaithe go díreach nó trí obair na gcoistí speisialaithe a thuairiscíonn dó;
            
            
               ·cinntí agus moltaí a ghlacadh, lena n-áirítear leasuithe ar an gComhaontú sna cásanna dá bhforáiltear ann;
            
            
               ·fadhbanna a chosc agus díospóidí a d'fhéadfadh teacht chun cinn maidir le léirmhíniú agus cur i bhfeidhm an Chomhaontaithe a réiteach.
            
            
               2.3.An cinneadh atá beartaithe ag an gComhchoiste
            
            
               Is féidir leis an gComhchoiste cinneadh a ghlacadh lena leasaítear an Comhaontú um Tharraingt Siar, de bhun Airteagal 164(5)(d) den Chomhaontú, chun earráidí a cheartú, chun aghaidh a thabhairt ar neamhghníomhartha nó easnaimh eile, nó chun aghaidh a thabhairt ar chásanna nach raibh coinne leo nuair a síníodh an Comhaontú um Tharraingt Siar, ar an gcoinníoll nach leasaítear leis na modhnuithe eilimintí bunriachtanacha an Chomhaontaithe.
            
            
               Is é is aidhm don chinneadh atá beartaithe aghaidh a thabhairt ar earráidí nach ndéanann leasú ar eilimintí bunriachtanacha an Chomhaontaithe um Tharraingt Siar.
            
            
               Beidh an cinneadh atá beartaithe ina cheangal ar na Páirtithe i gcomhréir le hAirteagal 166(2) den Chomhaontú um Tharraingt Siar. I gcomhréir le Riail 9 de na Rialacha Nós Imeachta, sonrófar i gcinntí arna nglacadh ag an gComhchoiste an dáta a dtiocfaidh siad i bhfeidhm.
            
            
               3.An seasamh atá le glacadh thar ceann an Aontais
            
            
               Ceartú Iarscríbhinn 2 a ghabhann leis an bPrótacal maidir le hÉirinn/Tuaisceart Éireann
            
            
               Cuireadh an Prótacal maidir le hÉirinn/Tuaisceart Éireann i bhfeidhm chun aghaidh a thabhairt ar imthosca uathúla oileán na hÉireann faoi chuimsiú tharraingt siar na Ríochta Aontaithe as an Aontas. Áirítear ann forálacha chun teorainn chrua idir Éire agus Tuaisceart Éireann a sheachaint agus déantar foráil maidir le hailíniú Thuaisceart Éireann le sraith theoranta rialacha a bhaineann le Margadh Aonair an Aontais d'earraí. In Iarscríbhinn 2 a ghabhann leis an bPrótacal tá liosta d'fhorálacha dhlí an Aontais dá dtagraítear in Airteagal 5(4) den Phrótacal, a bhfuil feidhm acu sa chás sin maidir le Tuaisceart Éireann. Liostaíodh dhá ghníomh san Iarscríbhinn seo freisin, de dhearmad, lena gcuirtear d'oibleagáid ar mhonaróirí feithiclí nua saothair éadroim meánastaíochtaí sonracha CO2 feithiclí nua arna gclárú san Aontas a laghdú de réir a chéile, cé nach mbaineann siad le hearraí a chur ar an margadh san Aontas. 
            
         
         
            
               4.Bunús dlí
            
            
               4.1.Bunús dlí nós imeachta
            
            
               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’
            
            
               Is éard atá sa chinneadh a iarrtar ar an gComhchoiste a ghlacadh gníomh a bhfuil éifeachtaí dlíthiúla aige. Beidh an gníomh atá beartaithe ina cheangal ar dhlí na bPáirtithe i gcomhréir le hAirteagal 166(2) den Chomhaontú. 
            
            
               Leis an ngníomh atá beartaithe ní fhorlíonfar ná ní leasófar creat institiúideach an Chomhaontaithe.
            
            
               Dá bhrí sin, is é Airteagal 218(9) CFAE an bunús dlí nós imeachta le haghaidh an chinnidh atá beartaithe.
            
            
               Ar thaobh amháin, baineann cuspóir agus ábhar an ghnímh atá beartaithe le leasú a dhéanamh ar an gComhaontú chun aghaidh a thabhairt ar neamhghníomhartha nó easnaimh, gan na heilimintí bunriachtanacha atá ann a leasú, agus, ar an taobh eile, an Comhaontú a leasú i gcás dá bhforáiltear go sonrach leis an gcomhaontú sin.
            
            
               Is ar Airteagal 50(2) den Chonradh ar an Aontas Eorpach a bunaíodh tabhairt i gcrích an Chomhaontaithe.
            
            
               Dá bhrí sin, agus i gcomhréir leis an mbunphrionsabal nach féidir gníomh a leasú ach le gníomh den chineál céanna, is é Airteagal 50(2) den Chonradh ar an Aontas Eorpach bunús dlí substainteach an chinnidh atá beartaithe.
            
            
               4.2.Bunús dlí substainteach
            
            
               Leis an gcinneadh maidir le ‘Ceartúcháin’ cuirtear Prótacal NI chun feidhme, a tugadh i gcrích ar bhonn Airteagal 50. Ós rud é gur comhaontú trádála idir an tAontas Eorpach agus an Ríocht Aontaithe i ndáil le Tuaisceart Éireann é Prótacal Thuaisceart Éireann, is é Airteagal 207 CFAE an bunús dlí freisin.
            
            
               Dá bhrí sin, is é Airteagal 50 CAE agus Airteagal 207 CFAE na bunúis shubstaintiúla dlí le haghaidh an chinnidh atá beartaithe.
            
            
               4.3.Conclúid
            
            
               Ba cheart Airteagal 50 CAE agus Airteagal 207 CFAE a bheith ina mbunús dlí don chinneadh atá beartaithe, i gcomhar le hAirteagal 218(9) CFAE.
            
            
               5.Foilsiú an ghnímh atá beartaithe
            
            
               Ós rud é go ndéanfar, le cinneadh an chomhchoiste, an Comhaontú um Tharraingt Siar a leasú, is iomchuí é a fhoilsiú in Iris Oifigiúil an Aontais Eorpaigh tar éis a ghlactha.
            
            
               2020/0367 (NLE)
            
            
               Togra le haghaidh
            
            
               CINNEADH ÓN gCOMHAIRLE
            
            
               maidir leis an seasamh atá le glacadh thar ceann an Aontais Eorpaigh sa Chomhchoiste a bunaíodh le hAirteagal 164 den Chomhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as Fuinneamh Adamhach i dtaca le cinneadh a ghlacadh chun an Prótacal maidir le hÉirinn/Tuaisceart Éireann a ghabhann leis an gComhaontú sin a leasú
            
         
         
            
               TÁ COMHAIRLE AN AONTAIS EORPAIGH,
            
            
               Ag féachaint don Chonradh ar an Aontas Eorpach, agus go háirithe Airteagal 50(2) de, 
            
            
               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 218(9) de,
            
            
               Ag féachaint don togra ón gCoimisiún Eorpach,
            
            
               De bharr an mhéid seo a leanas:
            
            
               (1)Thug an tAontas an Comhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach (“an Comhaontú um Tharraingt Siar”) i gcrích le Cinneadh (AE) 2020/135
                  1
                 ón gComhairle an 30 Eanáir 2020 agus tháinig sé i bhfeidhm an 1 Feabhra 2020. 
            
            
               (2)Le hAirteagal 164(5)(d) den Chomhaontú um Tharraingt Siar cumhachtaítear don Chomhchoiste cinntí a ghlacadh lena leasaítear an Comhaontú sin, ar choinníoll gur gá na leasuithe sin chun earráidí a cheartú, chun aghaidh a thabhairt ar neamhghníomhartha nó easnaimh eile, nó chun aghaidh a thabhairt ar chásanna nach raibh coinne leo nuair a síníodh an Comhaontú, agus ar choinníoll nach ndéantar eilimintí bunriachtanacha an Chomhaontaithe sin a leasú leis na cinntí sin. De bhun Airteagal 166(2) den Chomhaontú um Tharraingt Siar, tá na cinntí arna nglacadh ag an gComhchoiste ina gceangal ar an Aontas agus ar an Ríocht Aontaithe. Na cinntí sin a mbeidh na héifeachtaí dlíthiúla céanna acu agus atá ag an gComhaontú um Tharraingt Siar, ní mór don Aontas agus don Ríocht Aontaithe iad a chur chun feidhme. I gcomhréir le hAirteagal 182 den Chomhaontú um Tharraingt Siar, is dlúthchuid den Chomhaontú sin an Prótacal maidir le hÉirinn/Tuaisceart Éireann.
            
            
               (3)Rinneadh, de dhearmad, dhá ghníomh dlí maidir le feidhmíocht astaíochtaí CO2 gluaisteán agus veaineanna nua a chláraítear san Aontas a liostú in Iarscríbhinn 2, pointe 9, a ghabhann leis an bPrótacal maidir le hÉirinn/Tuaisceart Éireann. Murab ionann agus reachtaíocht eile a liostaítear in Iarscríbhinn 2 agus a rinneadh infheidhme le hAirteagal 5(4) den Phrótacal maidir le hÉirinn/Tuaisceart Éireann, ní bhaineann an dá Rialachán seo le hearraí a chur ar an margadh san Aontas. Ba cheart, dá bhrí sin, iad a bhaint ón Iarscríbhinn sin. 
            
            
               (4)Baineann gníomh dlí amháin maidir le plaistigh aon úsáide le hearraí den sórt sin a chur ar an margadh agus le saorghluaiseacht earraí, ach i bpáirt. Níor cheart a áireamh in Iarscríbhinn 2 a ghabhann leis an bPrótacal ach na forálacha sin atá fíor-riachtanach chun rialacha an mhargaidh inmheánaigh i ndáil le Tuaisceart Éireann a chur i bhfeidhm. 
            
            
               (5)Ba cheart don Chomhchoiste cinneadh a ghlacadh de bhun Airteagal 164(5)(d) den Chomhaontú um Tharraingt Siar chun aghaidh a thabhairt ar na hearráidí sin. 
            
            
               (6)Is iomchuí, dá bhrí sin, an seasamh atá le glacadh thar ceann an Aontais sa Chomhchoiste a bhunú,
            
            
               TAR ÉIS AN CINNEADH SEO A GHLACADH:
            
            
               Airteagal 1
            
            
               An seasamh atá le glacadh thar ceann an Aontais sa Chomhchoiste a bunaíodh leis an gComhaontú um Tharraingt Siar maidir le cinneadh ó Chomhchoiste atá le déanamh i gcomhréir le hAirteagal 164(5)(d) de, is éard a bheidh ann an Comhaontú um Tharraingt Siar a leasú mar a leanas:
            
            
               In Iarscríbhinn 2 a ghabhann leis an bPrótacal maidir le hÉirinn/Tuaisceart Éireann, déanfar an dá hiontráil seo a leanas faoi "9. Mótarfheithiclí, lena n-áirítear tarracóirí talmhaíochta agus foraoiseachta" i ndiaidh na hiontrála "Rialachán (AE) 2015/758 ó Pharlaimint na hEorpa agus ón gComhairle an 29 Aibreán 2015 maidir le ceanglais chineálcheadaithe chun an córas eCall infheithicle atá bunaithe ar an tseirbhís 112 a chur in úsáid agus lena leasaítear Treoir 2007/46" a scriosadh :
            
            
               –"Rialachán (CE) Uimh. 443/2009 ó Pharlaimint na hEorpa agus ón gComhairle an 23 Aibreán 2009 lena socraítear na caighdeáin feidhmíochta maidir le hastaíochtaí do ghluaisteáin nua phaisinéirí mar chuid de chur chuige comhtháite an Chomhphobail chun astaíochtaí CO2 ó fheithiclí saothair éadroim a laghdú"
                  2
               ; agus 
            
            
               –"Rialachán (CE) Uimh. 510/2011 ó Pharlaimint na hEorpa agus ón gComhairle an 11 Bealtaine 2011 lena socraítear na caighdeáin feidhmíochta d'astaíochtaí ó fheithiclí tráchtála éadroma nua mar chuid de chur chuige comhtháite an Aontais chun astaíochtaí CO2 ó fheithiclí saothair éadroim a laghdú"
                  3
               .
            
            
               In Iarscríbhinn 2 a ghabhann leis an bPrótacal, cuirtear an nóta seo a leanas isteach faoi "25. Dramhaíl", i ndiaidh na hiontrála "Treoir (AE) 2019/904 ó Pharlaimint na hEorpa agus ón gComhairle an 5 Meitheamh 2019 maidir leis an tionchar atá ag táirgí plaisteacha áirithe ar an gcomhshaol a laghdú":
            
            
               “Maidir le cur i bhfeidhm na nAirteagal agus na gCodanna sin agus sa Ríocht Aontaithe i ndáil le Tuaisceart Éireann, léifear aon tagairt do ‘3 Iúil 2021’ in Airteagal 4(1), in Airteagal 14 agus in Airteagal 17(1) mar ‘1 Eanáir 2022’. Ní bheidh feidhm ag Airteagail 2, 3, 14 agus 17, ná ag Cuid F den Iarscríbhinn, ach a mhéid a bhaineann siad le hAirteagal 4 go hAirteagal 7.”
            
            
               In Iarscríbhinn 2 a ghabhann leis an bPrótacal maidir le hÉirinn/Tuaisceart Éireann, ba cheart na forálacha seo a leanas a chur isteach faoi “25. Dramhaíl":
            
         
         
            
               –Airteagail 2 go 7, 14 agus 17 chomh maith le Codanna A, B, C, D agus F den Iarscríbhinn a ghabhann le Treoir (AE) 2019/904 ó Pharlaimint na hEorpa agus ón gComhairle an 5 Meitheamh 2019 maidir leis an tionchar atá ag táirgí plaisteacha áirithe ar an gcomhshaol a laghdú
                  4
               .
            
            
               Airteagal 2
            
            
               Dírítear an Cinneadh seo chuig an gCoimisiún.
            
            
               Arna dhéanamh sa Bhruiséil,
            
            
               
                     Thar ceann na Comhairle
               
               
                     An tUachtarán
               
            
         
         
            
                  
                     (1)
                  
                        IO L 29, 31.1.2020, lch.1. 
               
               
                  
                     (2)
                  
                        IO L 140, 5.6.2009, lch. 1.
               
               
                  
                     (3)
                  
                        IO L 145, 31.5.2011, lch. 1.
               
               
                  
                     (4)
                  
                        IO L 155, 12.6.2019, lch. 1.
               
            
      
    ---documentbreak--- 
      
         
               AN COIMISIÚN EORPACH
            An Bhruiséil,27.1.2021
            COM(2020) 832 final/2
            COM(2020) 832 final of 10.12.2020 downgraded on 27.1.2021.
            IARSCRÍBHINN 
            a ghabhann le
            Togra le haghaidh Cinneadh ón gComhairle
            maidir leis an seasamh atá le glacadh thar ceann an Aontais Eorpaigh sa Chomhchoiste a bunaíodh le hAirteagal 164 den Chomhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as Fuinneamh Adamhach i dtaca le cinneadh a ghlacadh chun an Prótacal maidir le hÉirinn/Tuaisceart Éireann a ghabhann leis an gComhaontú sin a leasú
            
               
         
         
            
               IARSCRÍBHINN 
            
            
               Cinneadh ../2020 ón gComhchoiste a Bunaíodh leis an gComhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach
            
            
            
               an [dáta] 2020
            
            
            
               lena leasaítear an Prótacal maidir le hÉirinn agus Tuaisceart Éireann a ghabhann leis an gComhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach (‘Prótacal IE/NI’)
            
            
            
               TÁ AN COMHCHOISTE, 
            
            
            
               Ag féachaint don Chomhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach (‘an Comhaontú Um Tharraingt Siar’), agus go háirithe pointe (d) d'Airteagal 164(5) de, 
            
            
            
               De bharr an mhéid seo a leanas:
            
            
            
               (1)Le pointe (d) d'Airteagal 164(5) den Chomhaontú um Tharraingt Siar, cuirtear ar a chumas don Chomhchoiste a bunaíodh faoi Airteagal 164(1) den Chomhaontú (‘an Comhchoiste’) cinntí a ghlacadh lena ndéanfar an Comhaontú um Tharraingt Siar a leasú, ar choinníoll gur gá na leasuithe sin chun earráidí a cheartú, chun aghaidh a thabhairt ar neamhghníomhartha nó ar easnaimh eile, nó chun aghaidh a thabhairt ar chásanna nach raibh coinne leo nuair a síníodh an Comhaontú, agus ar choinníoll nach bhféadfaidh na cinntí sin eilimintí ríthábhachtacha an Chomhaontaithe a leasú. De bhun Airteagal 166(2) den Chomhaontú um Tharraingt Siar, tá na cinntí arna nglacadh ag an gComhchoiste ina gceangal ar an Aontas agus ar an Ríocht Aontaithe. Ní mór don Aontas agus don Ríocht Aontaithe cinntí den sórt sin, a bhfuil na héifeachtaí dlíthiúla céanna acu agus atá ag an gComhaontú um Tharraingt Siar, a chur chun feidhme. 
            
            
            
               (2)Faoi Airteagal 182 den Chomhaontú um Tharraingt Siar, is dlúthchuid den Chomhaontú sin an Prótacal maidir le hÉirinn/Tuaisceart Éireann (‘an Prótacal’). 
            
            
            
               (3)Ní bhaineann dhá ghníomh dlí maidir le feidhmíocht astaíochtaí CO2 gluaisteán nua agus veaineanna nua a chláraítear san Aontas agus a liostaítear faoi cheannteideal 9 d’Iarscríbhinn 2 a ghabhann leis an bPrótacal agus a rinneadh infheidhme maidir leis an Ríocht Aontaithe agus sa Ríocht Aontaithe i ndáil le Tuaisceart Éireann de réir Airteagal 5(4) den Phrótacal sin, le feithiclí den sórt sin a chur ar an margadh san Aontas. Dá bhrí sin ba cheart iad a bhaint d'Iarscríbhinn 2 a ghabhann leis an bPrótacal; 
            
            
         
         
            
               (4)Tá ocht ngníomh dhlíthiúla ann atá riachtanach do chur i bhfeidhm rialacha an mhargaidh inmheánaigh d'earraí i ndáil le Tuaisceart Éireann agus a fágadh ar lár tráth a nglactha, ba cheart na gníomhartha sin a chur le hIarscríbhinn 2 a ghabhann leis an bPrótacal. 
            
            
            
               (5)Chun raon feidhme cur i bhfeidhm gníomhartha sonracha áirithe a liostaíodh in Iarscríbhinn 2 a ghabhann leis an bPrótacal maidir le hÉirinn/Tuaisceart Éireann a shoiléiriú, ba cheart trí nóta a chur leis an Iarscríbhinn sin; 
            
            
            
               TAR ÉIS AN CINNEADH SEO A GHLACADH
            
            
               Airteagal 1
            
            
               Déanfar Iarscríbhinn 2 a ghabhann leis an bPrótacal a ghabhann leis an gComhaontú um Tharraingt Siar a leasú mar a leanas:
            
            
            
               1.faoin gceannteideal “9. Mótarfheithiclí, lena n‑áirítear tarracóirí talmhaíochta agus foraoiseachta”, scriosfar na n‑iontrálacha seo a leanas:
            
            
               “–
                     Rialachán 443/2009 ó Pharlaimint na hEorpa agus ón gComhairle an 23 Aibreán 2009 lena socraítear na caighdeáin feidhmíochta maidir le hastaíochtaí do ghluaisteáin nua phaisinéirí mar chuid de chur chuige comhtháite an Chomhphobail chun astaíochtaí CO2 ó fheithiclí saothair éadroim a laghdú
            
            
               “–
                     Rialachán (AE) Uimh. 510/2011 ó Pharlaimint na hEorpa agus ón gComhairle an 11 Bealtaine 2011 lena socraítear na caighdeáin feidhmíochta d'astaíochtaí ó fheithiclí tráchtála éadroma nua mar chuid de chur chuige comhtháite an Aontais chun astaíochtaí CO2 ó fheithiclí saothair éadroim a laghdú”
            
            
            
               2.faoin gceannteideal “6. Rialacháin maidir le coimircí déthaobhacha”, cuirfear an iontráil seo a leanas leis: 
            
            
               “–
                     Rialachán (AE) 2019/287 ó Pharlaimint na hEorpa agus ón gComhairle an 13 Feabhra 2019 lena gcuirtear chun feidhme clásail choimirce dhéthaobhacha agus sásraí eile lenar féidir aistarraingt shealadach a dhéanamh ar na fabhair tharaife a bhaineann le comhaontuithe trádála áirithe a thabhairt i gcrích idir an tAontas Eorpach agus tríú tíortha
                  1
               ";
            
            
            
               3.faoin gceannteideal “23. Ceimiceáin agus ábhair ghaolmhara”, cuirfear an iontráil seo a leanas leis:
            
            
               “–
                     Rialachán (CE) Uimh. 111/2005 ón gComhairle lena leagtar síos rialacha chun faireachán a dhéanamh ar an trádáil i réamhtheachtaithe drugaí idir an Comhphobal agus tríú tíortha
                  2
               *”;
            
            
            
               4.faoin gceannteideal “25. Dramhaíl”, cuirfear an iontráil seo a leanas leis: 
            
            
               “–
                     Airteagail 2 go 7, Airteagail 14 agus 17 agus Codanna A, B, C, D agus F den Iarscríbhinn a ghabhann le Treoir (AE) 2019/904 ó Pharlaimint na hEorpa agus ón gComhairle an 5 Meitheamh 2019 maidir le laghdú ar an tionchar atá ag táirgí plaisteacha áirithe ar an gcomhshaol
                  3
               *”;
            
         
         
            
            
               5.faoin gceannteideal “29. Bia – ginearálta”, cuirfear an iontráil seo a leanas leis: 
            
            
               “–
                     Treoir 2011/91/AE ó Pharlaimint na hEorpa agus ón gComhairle an 13 Nollaig 2011 maidir le tásca nó marcanna lena sainaithnítear an luchtóg lena mbaineann bia‑earra
                  4
               ”; 
            
            
            
               6.faoin gceannteideal “42. Ábhar atáirgthe plandaí”, cuirfear an iontráil seo a leanas leis: 
            
            
               “–
                     Treoir 66/401/LEE ón gComhairle an 14 Meitheamh 1996 maidir le síolta plandaí farae a mhargú
                  5
               
            
            
               –
                     Treoir 98/56/CE ón gComhairle an 20 Iúil 1998 maidir le hábhar iomadaithe plandaí ornáideacha a mhargú
                  6
               
            
            
               –
                     Treoir 2008/72/CE ón gComhairle an 15 Iúil 2008 maidir le hábhair iomadaithe agus plandaithe glasraí ornáideacha, seachas síolta a mhargú
                  7
               ”; 
            
            
            
               7.faoin gceannteideal “47. Ilghnéitheach”, cuirfear an iontráil seo a leanas leis:
            
            
               “–
                     Rialachán (AE) 2019/880 ó Pharlaimint na hEorpa agus ón gComhairle maidir le hearraí cultúir a thabhairt isteach agus a allmhairiú”
            
            
            
               8.faoin gceannteideal “4. Gnéithe trádáilbhunaithe ginearálta”, tar éis na hiontrála do “Rialachán (AE) Uimh. 978/2012 ó Pharlaimint na hEorpa agus ón gComhairle an 25 Deireadh Fómhair 2012 lena gcuirtear i bhfeidhm scéim um fhabhair tharaife ghinearálaithe agus lena n‐aisghairtear Rialachán (CE) Uimh. 732/2008 ón gComhairle”, cuirfear an nóta seo a leanas isteach: 
            
            
               “Gan dochar don fhíoras go mbeidh fabhair tharaife le haghaidh tíortha incháilithe de bhun Scéim Ghinearálta um Fhabhair an Aontais infheidhme sa Ríocht Aontaithe i ndáil le Tuaisceart Éireann:
            
            
               –ní thuigfear as na tagairtí do “Ballstát” in Airteagal 9(1)(c)(ii) agus i gCaibidil VI [Forálacha maidir le cosaint agus faireachas] de Rialachán (AE) Uimh. 978/2012 go n‐áirítear an Ríocht Aontaithe i ndáil le Tuaisceart Éireann; 
            
            
               –ní thuigfear as na tagairtí do “margadh an Aontais” in Airteagal 2(k) agus i gCaibidil VI [Forálacha maidir le cosaint agus faireachas] de Rialachán (AE) Uimh. 978/2012 go n‐áirítear iontu margadh na Ríochta Aontaithe i ndáil le Tuaisceart Éireann; agus
            
            
               –ní thuigfear as na tagairtí do “tairgeoirí an Aontais” agus do “tionscal an Aontais” i Rialachán (AE) Uimh. 978/2012 go n‑áirítear iontu táirgeoirí nó tionscal na Ríochta Aontaithe i ndáil le Tuaisceart Éireann.”;
            
            
            
               9.faoin gceannteideal “5. Ionstraimí cosanta trádála”, díreach faoin gceannteideal, cuirfear isteach an nóta seo a leanas:
            
            
               “Gan dochar don fhíoras go mbeidh feidhm ag bhearta cosanta nua trádála an Aontais sa Ríocht Aontaithe i ndáil le Tuaisceart Éireann, ní thuigfear as na tagairtí do “Ballstáit” ná “Aontas” i Rialachán (AE) 2016/1036, Rialachán (AE) 2016/1037, Rialachán (AE) 2015/478 agus Rialachán 2015/755 go n‐áirítear iontu an Ríocht Aontaithe i ndáil le Tuaisceart Éireann. Ina theannta sin, maidir le hallmhaireoirí a d'íoc dleachtanna frithdhumpála nó frithchúitimh an Aontais ar allmhairiú earraí a bhfuarthas imréiteach custaim ina leith i dTuaisceart Éireann, féadfaidh siad aisíocaíocht ar na dleachtanna sin a iarraidh go heisiach de bhun Airteagal 11(8) de Rialachán (AE) 2016/1036 nó Airteagal 21 de Rialachán (AE) 2016/1037 faoi seach.”;
            
         
         
            
            
               10.faoin gceannteideal “6. Rialacháin maidir le coimircí déthaobhacha”, díreach faoin gceannteideal, cuirfear isteach an nóta seo a leanas:
            
            
               “Gan dochar don fhíoras go bhfuil feidhm ag bearta coimirce déthaobhacha an Aontais sa Ríocht Aontaithe i ndáil le Tuaisceart Éireann, ní thuigfear as na tagairtí do “Ballstáit” ná “Aontas” sna rialacháin a liostaítear thíos go n‐áirítear iontu an Ríocht Aontaithe i ndáil le Tuaisceart Éireann.”;
            
            
            
               11.faoin gceannteideal “25. Dramhaíl” tar éis na hiontrála do “Treoir (AE) Uimh. 2019/904 ó Pharlaimint na hEorpa agus ón gComhairle an 5 Meitheamh 2019 maidir le laghdú ar an tionchar atá ag táirgí plaisteacha áirithe ar an gcomhshaol”, cuirfear isteach an nóta seo a leanas: 
            
            
               “I ndáil le cur i bhfeidhm na nAirteagal agus na gCodanna sin maidir leis an Ríocht Aontaithe agus sa Ríocht Aontaithe i ndáil le Tuaisceart Éireann, léifear aon tagairt do ‘3 Iúil 2021’ in Airteagal 4 (1), agus in Airteagail 14 agus 17 (1) mar thagairt do ‘1 Eanáir 2022’. Beidh feidhme ag Airteagail 2, 3, 14 agus 17, agus Cuid F den Iarscríbhinn, a mhéid a bhaineann siad le hAirteagail 4 go 7.”.
            
            
            
               Airteagal 2
            
            
               Tiocfaidh an Cinneadh seo i bhfeidhm an lá tar éis dháta a ghlactha.
            
            
            
               Arna dhéanamh sa...,
            
            
               Thar ceann an Chomhchoiste 
            
            
               Na Comhchathaoirligh
            
            
         
         
            
                  
                     (1)
                  
                        IO L  53, 22.2.2019, lch. 1.
               
               
                  
                     (2)
                  
                        IO L  22, 26.1.2005, lch. 1.
               
               
                  
                     (3)
                  
                        IO L  155, 12.6.2019, lch. 1.
               
               
                  
                     (4)
                  
                        IO L  334, 16.12.2011, lch. 1.
               
               
                  
                     (5)
                  
                        IO 125, 11.7.1966, lch. 2298, eagrán speisialta Béarla: Sraith I Imleabhar 1965‑1966 lch. 132.
               
               
                  
                     (6)
                  
                        IO L  226, 13.8.1998, lch. 16.
               
               
                  
                     (7)
                  
                        IO L  205, 1.8.2008, lch. 28.